གཞི་རིམ་སློབ་ཚན་དབྱིན་ཇིའི་སྐད་ཡིག་ཐོག་ནས་འཁྲིད་དགོས་པའི་བཀའ་རྒྱ་ལས་འཕྲོས་པའི་དྲན་ཚོར།ཤེས་རིག་ལས་ཁུངས་ཀྱིས་ཤེས་ཡོན་སྲིད་བྱུས་ཀྱི་དགོངས་དོན་ཏེ།གཞི་རིམ་སློབ་གྲྭར་བོད་ཡིག་ཐོག་ནས་སློབ་འཁྲིད་བྱེད་མཚམས་བཞག་སྟེ་དབྱིན་ཡིག་ཐོག་སློབ་འཁྲིད་དགོས་པའི་བཀའ་རྒྱ་འབྱོར་བའི་ཉིན་མོ་དེར་ང་རང་བཤད་མི་ཤེས་པས་སྡུག་བསྔལ་ཞིག་གིས་མནར།རྒྱུ་མཚན་ནི་བཀའ་རྒྱ་དེ་བཙན་བྱོལ་མིའི་བོད་ཀྱི་རིག་གཞུང་གི་འཕེལ་རྒྱས་ལ་སྒོ་ལྕགས་རྒྱག་བྱེད་ཀྱི་བཀའ་རྒྱ་ཞིག་རེད་ལ།འཛིན་གྲྭ་བརྒྱད་པའི་བར་དུ་བོད་བསྒྱུར་ཟིན་པའི་སློབ་ཚན་དེ་དག་གི་འགྲོ་གྲོན་དང་ངལ་བ་ཆུད་ཟོས་སུ་བཏང་བ་དང་།བོད་རང་གི་སྐད་ཡིག་དང་།དེའི་བརྗོད་བྱ་ཐུན་མོང་མིན་པའི་རིག་གཞུང་།དེས་བསྐྱེད་པའི་ཡུལ་གྱི་གོམས་པའི་གཤིས་ལུགས་སོགས་བོད་ཀྱི་མ་འོངས་པའི་སོན་རྩ་དག་གི་སྙིང་དང་རུས་པའི་གཏིང་ནས་ཡལ་བར་སྐུལ་བའི་བཀའ་རྒྱ་ཞིག་རེད།